תרחישי הדגמה למערכת לניהול אירועים חריגים 
סביבת ההדגמה, יכולות הפתרון והיבטים משלימים
על ההדגמה להתבצע בסביבת מערכת פעילה, עם נתונים בדויים, ולכלול את הטיפול באירוע משלב קבלת הדיווח ועד לסגירתו, וכן להציג יכולות של למידה מערכתית ,הפקת לקחים ומעקב אחר פעולות שיפור. כמו כן, על המציג לפרט אילו רכיבים בפתרון לרבות טפסים, שדות, תהליכים, כללים ודוחות - ניתנים להגדרה, להתאמה אישית, ליישום ולעדכון עצמאי לאורך זמן, וכן לתאר את מנגנון ניהול הגרסאות והשדרוגים העתידיים.
במקום שבו הפתרון נעזר בכלי בינה מלאכותית, יש להציג ולפרט את אופן השימוש, רמת הדיוק, אופן הבקרה האנושית והדרך שבה ניתן להבין ולאמת את התוצרים.על המציג להסביר בקצרה על אופן הפעלת הפתרון בענן (נימבוס), אודות יכולות הניטור והתפעול השוטף, וכן אודות יכולת המערכת להתרחב עם גידול במספר המוסדות, המשתמשים, האירועים, המסמכים והממשקים, וכן לציין, ככל וניתן, טווחי עלויות משוערות לצורך הבנת השוק.

תרחיש א' – אירוע מחויב בדיווח
· בעקבות אירוע חריג שהתרחש במרכז הרפואי "אופק", בו ניתן למטופל טיפול תרופתי במינון שאינו תואם את ההנחיה, מנהל הסיכונים של המוסד מדווח למשרד הבריאות  אודות האירוע.
· הדיווח כולל את כל המידע הנדרש לרבות פרטי המוסד, פרטי המטופל, תאריך האירוע, תיאור האירוע, מידע על הגורמים המטפלים ומסמכים הרפואיים הקשורים לאירוע (ומוגדרים כ"מידע רפואי חסוי").
· מהמרכז הרפואי "אופק" מתקבל קובץ PDF סרוק (עברית ואנגלית) הכולל סיכום רפואי ותחקיר ראשוני. המערכת קוראת את המסמך הסרוק, מזהה את הטקסט בעברית ובאנגלית ומחלצת ממנו מידע רפואי מהותי. כמו כן, המערכת מפיקה סיכום של המסמך ומציפה מידע מהותי  להמשך טיפול. 
· המסמך מסווג ומתוייג בהתאם לתוכנו, למשל כסיכום רפואי, תחקיר או מסמך רפואי אחר. המסמך והמידע שחולץ ממנו ניתנים לאיתור בחיפוש בתוך תיק האירוע ובחיפוש רחב יותר במאגר הדיווחים .
· בעת קריאת המסמכים הסרוקים וההתכתבויות, המערכת משווה בין פרטי הדיווח לבין המידע המופיע בתיעוד המלא, ומציפה לגורם המקצועי פערים, סתירות, טעויות ואירועים חריגים נוספים שלא נכללו בדיווח.
· בתהליך קליטת הדיווח במערכת, מתבצעות בדיקות תקינות ושלמות של הנתונים שבסופן הגורם המדווח מקבל חיווי על אישור קליטת דיווח או על דחיית הדיווח בשל מידע חסר / שגוי או תקלה אחרת.
· המערכת מזהה חשד לאירוע בחומרה גבוהה ושולחת באופן מיידי התראה לנייד לגורמים שהוגדרו מראש, לצורך בחינה ותיעדוף הטיפול. 
· עם קליטת הדיווח במערכת נפתח תיק אירוע חריג במערכת ונשלחת התראה למשתמשי המערכת הרלוונטיים אודות קבלת הדיווח. כעת ניתן להתחיל את הטיפול בדיווח.
· לאחר קליטת הדיווח, המערכת מציעה קידוד ראשוני של האירוע מתוך רשימה המנוהלת במערכת, כאשר לכל גורם מקצועי מנוהלת רשימת קידוד נפרדת בהתאם לצרכים המקצועיים הכוללת קידוד ראשי ומשני. 
· המשתמש המקצועי בוחן את ההצעות, יכול לאשר או לעדכן את הקידוד והערכת החומרה, ורואה את המידע והגורמים שהובילו להמלצת המערכת.
· המערכת שומרת בתיק האירוע את הקידוד ואת הערכת החומרה שאושרו, ומאפשרת לעדכן לאורך זמן את מילוני הקוד, ההיררכיות וכללי הקידוד, בלי לפגוע בקידודים שכבר נשמרו באירועים קודמים.
· לאחר פתיחת תיק האירוע, המערכת מנהלת במקביל שני תהליכי עבודה משלימים: טיפול ובירור של האירוע הפרטני ובחינה רוחבית לצורך למידה מערכתית והפקת לקחים. בכל אחד מהתהליכים, הגורמים המקצועיים בוחנים ומתחקרים את המידע הרלוונטי לתחום אחריותם, מתייעצים עם גורמים מקצועיים ופונים למוסד המדווח לקבלת מידע והבהרות לפי הצורך.
· במהלך בדיקת האירוע, המערכת מזהה כי חסרים תחקיר מלא ומסמך רפואי נוסף, ומציעה לגורם המקצועי טיוטת בקשה להשלמת מידע למרכז הרפואי  "אופק" , בהתאם לסוג האירוע ולשלב הטיפול. הטיוטה כוללת את פירוט המידע החסר, מועד המענה הנדרש והמסמכים שיש לצרף. הגורם המקצועי בוחן את הטיוטה, מעדכן אותה לפי הצורך ושולח אותה למוסד המדווח. המערכת מתעדת את הבקשה בתיק האירוע.
· לאחר שהמרכז הרפואי מעביר השלמה הכוללת מסמך נוסף והבהרה כתובה, המערכת משייכת את ההשלמה לתיק, מעדכנת את סטטוס הבקשה ומתריעה לגורם המטפל על קבלת המענה.
· המערכת עוקבת אחר בקשות פתוחות, מענה חלקי, חריגות SLA ועיכובים, ושומרת בתיק האירוע ובציר הזמן את ההתכתבויות, התזכורות והמענים.
· במהלך הטיפול בתיק האירוע עולה צורך בהתייעצות מקצועית למומחה בתחום התרופות, המערכת מאפשרת לגורם המטפל לבחור את המידע והמסמכים הנדרשים להתייעצות ולהעמידם לרשות המומחה בלבד. לאחר שהמומחה מוסר את חוות דעתו ומצרף מסמך המלצות, המערכת משייכת אותם לתיק האירוע ומקשרת אותם להחלטה שהתקבלה בעקבותיהם.
· המערכת מתעדת בהחלטה את הפעולות הנדרשות מהמרכז הרפואי, את לוחות הזמנים ואת המעקב אחר השלמתן.
· במהלך ההדגמה, המערכת מציגה את אותו אירוע מנקודת מבטם של משתמשים שונים, כך שכל משתמש רואה את המידע, המסמכים, המשימות והפעולות הרלוונטיים לתפקידו ולתחום אחריותו.

תרחיש ב' – אירוע שאינו מחויב בדיווח 
1. קבלת הדיווח ופתיחת תיק אירוע
· המערכת קולטת דיווח ממרפאת "שקד" - מרפאה בעלת בשלות טכנולוגית נמוכה, על אירוע של סימון לא ברור של תרופה, שלא גרם לפגיעה במטופל.
· המערכת מבצעת בדיקות תקינות ושלמות של נתוני הדיווח, ומציגה לגורם המדווח חיווי על מידע חסר או שגוי. 
· על בסיס נתוני הדיווח והכללים שהוגדרו, המערכת מזהה כי מדובר באירוע שאינו מחויב בדיווח, פותחת עבורו תיק אירוע ומגדירה מסלול טיפול יחיד הכולל את הגורמים המקצועיים הרלוונטיים.
· המערכת מגדירה לתיק האירוע גורם מטפל, משימות, מועדי יעד וסטטוסים. כאשר הטיפול מועבר מגורם אחד לאחר, המערכת מתעדת את העברת האחריות, מועדי ההעברה והפעולות שבוצעו עד לאותו שלב.
· המערכת מציגה לכל משתמש את המידע הרלוונטי לו בהתאם לתפקידו, לתחום אחריותו, ליחידה הארגונית שאליה הוא משתייך ולרגישות המידע. משתמשים שאינם חלק ממסלול הטיפול אינם נחשפים לתיק או למידע הכלול בו.
· המערכת מאפשרת להגדיר הרשאות צפייה, עריכה, הורדה ושיתוף ברמת תיק האירוע, השדה והמסמך, כך שמידע רפואי או פרטים מזהים מוצגים רק כאשר הם נדרשים לצורך הטיפול.
המערכת שומרת על סודיות המידע הרפואי והרגיש לאורך הטיפול, בהתאם להנחיות המשרד ולדרישות הדין.
· לאחר השלמת כלל המשימות הנדרשות, המשתמש המקצועי סוגר את האירוע. המערכת שומרת את התובנות, ההמלצות והמסמכים במאגר הידע, לצורך טיפול באירועים דומים ולמידה מערכתית בהמשך.
· המערכת מתעדת ביומן ביקורת מלא ובלתי ניתן לשינוי כל צפייה, עריכה, הורדה, שיתוף, שינוי הרשאות והעברת אחריות שבוצעו בתיק האירוע.
· במהלך החודשים שלאחר פתיחת תיק האירוע במרפאת "שקד", מתקבלים במערכת דיווחים נוספים ממוסדות שונים על אירועים הקשורים לסימון, תיוג או אחסון של תרופות. המערכת מזהה כי בתקופה האחרונה חלה עלייה באירועים הקשורים לזיהוי תרופות במרפאות קהילה. בחלק מהאירועים מדבקת הניפוק כיסתה חלק משם התרופה או מהריכוז שלה, ובחלקם תכשירים בעלי אריזות דומות אוחסנו בסמיכות זה לזה.
· המערכת שולחת התראה לגורמים המקצועיים שהוגדרו מראש ומציגה כי מדובר בדפוס חוזר של אירועים הקשורים לזיהוי תרופות במספר מוסדות.
· הגורם המקצועי פותח את תצוגת המגמה ורואה את האירועים שעליהם התבסס הזיהוי. מתוך התצוגה הוא עובר לתיקי האירוע ולמסמכים הרלוונטיים.
· בנוסף, המערכת מציפה כי במספר מרפאות נוספות לא התקבלו דיווחים בתקופה האחרונה, אף שהיקף הפעילות בהן דומה. הגורם המקצועי בוחן אם מדובר בפער בדיווח או בירידה ממשית בהיקף האירועים.
· לאחר בחינת המידע, הגורם המקצועי מחליט לפתוח בחינה רוחבית של אירועי סימון התרופות. המערכת מרכזת בתהליך הבחינה את האירועים, המסמכים, ההשלמות, ההחלטות והתובנות הרלוונטיים
· המשתמשים המקצועיים מחפשים במערכת לפי מילות מפתח, כגון "סימון לא ברור", "מדבקת ניפוק" ו"זיהוי תרופה". המערכת מציגה תוצאות מדויקות הכוללות אירועים דומים שדווחו בעבר, לקחים שהופקו, המלצות קודמות ופעולות מתקנות שבוצעו במקרים דומים.
· על בסיס החומרים שנאספו, הגורם המקצועי פותח ועדה מקצועית לבחינת המגמה. המערכת מתעדת בתיק הוועדה את המשתתפים, המסמכים, הדיון, חוות הדעת, ההחלטות והמשימות שנגזרו מהן. הוועדה מחליטה על פעולות מתקנות, ובהן עדכון הנחיות הסימון והאחסון של תרופות במרפאות.
· על בסיס ההחלטות שאושרו והמידע שנצבר, המערכת מסייעת בהכנת טיוטת אגרת למרפאות בנושא סימון בטוח של תרופות. הגורם המקצועי עורך ומאשר את הטיוטה לפני הפצתה. 
· תובנות, לקחים, המלצות, אגרות ותוצרי למידה נשמרים במאגר ידע ארגוני נגיש, כך שניתן לאתר אותם בעת טיפול באירוע דומה או בבחינת מגמה חדשה
· הגורם המקצועי פונה למערכת בשפה חופשית ומבקש מידע ממוקד, למשל: "האם בין השנים 2023–2025 חלה עלייה באירועים שבהם ניתן למטופל טיפול תרופתי במינון שאינו תואם את ההנחיה" ו"האם האירועים מתרכזים בסוגי תרופות, מוסדות, מחלקות, משמרות או שעות מתן מסוימות?"
· המערכת מאתרת ומנתחת את כלל האירועים הרלוונטיים בטווח השנים שנבחר, לרבות מידע המופיע במלל החופשי של הדיווחים, ומציגה מענה מתוחקר הכולל השוואה בין שנים, פילוח לפי סוג תרופה, מוסד, מחלקה, שלב בתהליך הטיפול וחומרת האירוע.
· המידע המנותח מתווסף לתמונת המצב הלאומית ולדוחות המערכת, וניתן להמשיך לנתח אותו גם ב-Power BI הקיים במשרד


